**Învierea**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cuvintele dor răstignite pe trup,

semnifcaţia lor plânge-n durere divină

alunecă printre degete pe cruce

curge odată cu sângele pe lângă piroane.

Arde lacrima umilinţei noastre,

se scrijeleşte pe scoarţa copacilor

în versuri părăsite de sunete

cu ne-ncepute şi nesfârşite mărturisiri.

În sufletul lemnului ori al pietrei

seva amară cu nimic nu se stinge,

se aşază-n poemul vorbelor

înlănţuire de taine ne-nţelese

prin care încercăm să ne depăşim

cu înălţătoare poveţe.

Învierea la porţile cerului

ne face să călătorim prin noi înşine,

fiecare îşi caută steaua lui.

Acest drum al Golgotei de meditaţie

unde înviem întrupaţi în cuvînt

ca sămânţa din pământ

cu colţuri de lumină.

Veniţi şi luaţi cu inimile sus

lumina lui Hristos.